CELEX: 32020R2237
Language: hr
Date: 2020-08-13 00:00:00
Title: Delegirana uredba Komisije (EU) 2020/2237 оd 13. kolovoza 2020. o izmjeni Delegirane uredbe (EU) 2020/3 u pogledu odstupanja od minimalne referentne veličine za očuvanje za prnjavice (Venus spp.) u određenim talijanskim teritorijalnim vodama

28.12.2020   
               
               
                  HR
               
               
                  Službeni list Europske unije
               
               
                  L 436/1
               
            
         DELEGIRANA UREDBA KOMISIJE (EU) 2020/2237
         оd 13. kolovoza 2020.
         o izmjeni Delegirane uredbe (EU) 2020/3 u pogledu odstupanja od minimalne referentne veličine za očuvanje za prnjavice (Venus spp.) u određenim talijanskim teritorijalnim vodama
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (1), a posebno njezin članak 15. stavak 6.,
         uzimajući u obzir Uredbu (EU) 2019/1241 Europskog parlamenta i Vijeća od 20. lipnja 2019. o očuvanju ribolovnih resursa i zaštiti morskih ekosustava putem tehničkih mjera, o izmjeni uredbi Vijeća (EZ) br. 1967/2006, (EZ) br. 1224/2009 i uredbi (EU) br. 1380/2013, (EU) 2016/1139, (EU) 2018/973, (EU) 2019/472 i (EU) 2019/1022 Europskog parlamenta i Vijeća te o stavljanju izvan snage uredbi Vijeća (EZ) br. 894/97, (EZ) br. 850/98, (EZ) br. 2549/2000, (EZ) br. 254/2002, (EZ) br. 812/2004 i (EZ) br. 2187/2005 (2), a posebno njezin članak 15. stavak 2.,
         uzimajući u obzir Uredbu Vijeća (EZ) br. 1967/2006 od 21. prosinca 2006. o mjerama upravljanja za održivo iskorištavanje ribolovnih resursa u Sredozemnom moru, o izmjeni Uredbe (EEZ) br. 2847/93 te stavljanju izvan snage Uredbe (EZ) br. 1626/94 (3), a posebno njezin članak 15.a,
         budući da:
         
                     (1)
                  
                  
                     Cilj je Uredbe (EU) br. 1380/2013 postupno napuštanje prakse odbacivanja ulova u ribarstvu Unije uvođenjem obveze iskrcavanja za ulove vrsta koje podliježu ograničenjima ulova, a u Sredozemnom moru i za ulove vrsta koje podliježu minimalnim veličinama.
                  
               
                     (2)
                  
                  
                     U skladu s člankom 15. stavkom 1. točkom (d) Uredbe (EU) br. 1380/2013 obveza iskrcavanja primjenjuje se na ribolov pridnenih vrsta u Sredozemnom moru najkasnije od 1. siječnja 2017. na vrste koje definiraju ribarstvo i najkasnije od 1. siječnja 2019. na sve ostale vrste.
                  
               
                     (3)
                  
                  
                     Planovi za odbačeni ulov koje je donijela Komisija u skladu s Uredbom (EU) br. 1380/2013 mogu sadržavati specifikacije iz članka 15. stavka 5. točaka od (a) do (e) Uredbe (EU) br. 1380/2013, uključujući određivanje minimalnih referentnih veličina za očuvanje.
                  
               
                     (4)
                  
                  
                     Za potrebe donošenja planova za odbačeni ulov Komisija je člankom 15.a Uredbe (EZ) br. 1967/2006 i člankom 15. stavkom 2. Uredbe (EU) 2019/1241 ovlaštena utvrditi minimalne referentne veličine za očuvanje za vrste koje podliježu obvezi iskrcavanja da bi se osigurala zaštita nedoraslih morskih organizama. Prema tim člancima moguća su odstupanja od minimalnih referentnih veličina za očuvanje, prema potrebi, u odnosu na veličine utvrđene u Prilogu IX. Uredbi (EU) 2019/1241.
                  
               
                     (5)
                  
                  
                     Delegiranom uredbom Komisije (EU) 2020/3 (4) uspostavljen je plan za odbačeni ulov prnjavica (Venus spp.) u talijanskim teritorijalnim vodama od 1. siječnja 2020. do 31. prosinca 2022. na temelju preporuke koju je dostavila Italija i nakon savjetovanja sa Savjetodavnim vijećem za Sredozemlje, uzimajući u obzir savjete STECF-a i stupanje na snagu Uredbe (EU) 2019/1241. Međutim, primjena smanjene minimalne referentne veličine za očuvanje prnjavica od 22 mm bila je ograničena na jednu godinu, do 31. prosinca 2020. Istodobno je odobreno izuzeće na temelju visoke stope preživljavanja za ulove prnjavica veličine manje od minimalne referentne veličine za očuvanje do 31. prosinca 2022.
                  
               
                     (6)
                  
                  
                     Italija je jedina država članica s izravnim upravljačkim interesom u ribolovu prnjavica u talijanskim teritorijalnim vodama geografskih potpodručja 9, 10, 17 i 18 GFCM-a. Italija je 2. ožujka 2020. dostavila zajedničku preporuku kojom se zahtijeva produljenje odstupanja od minimalne referentne veličine za očuvanje navedene u Delegiranoj uredbi (EU) 2020/3 za stok prnjavica do 31. prosinca 2022.
                  
               
                     (7)
                  
                  
                     STECF (STECF 20-01) (5) je preispitao zajedničku preporuku koju je dostavila Italija s obzirom na ciljeve i ciljane vrijednosti iz članaka 3. i 4. Uredbe (EU) 2019/1241.
                  
               
                     (8)
                  
                  
                     STECF je napomenuo da raspodjele učestalosti duljine (2017.–2019.) predstavljene u novoj zajedničkoj preporuci ukazuju na to da je od prve provedbe 2017., u skladu s Delegiranom uredbom Komisije (EU) 2016/2376 (6), među manjim minimalnim referentnim veličinama za očuvanje (od 25 mm do 22 mm) opaženo povećanje brojnosti jedinki dužih od 22 mm u stoku određenih područja regije Marche. STECF je nadalje zaključio da se status stokova činio stabilnim ili da se poboljšao na područjima za koja je dostupno dovoljno informacija. STECF je zaključio da plan upravljanja uključuje odredbe koje će vjerojatno biti djelotvornije za upravljanje stopama iskorištavanja populacija prnjavica od uvjeta koji su prevladavali prije 2017. Štoviše, STECF je zaključio da budući da je smanjena minimalna referentna veličina za očuvanje za prnjavice i dalje veća od veličine u prvom stadiju zrelosti (zabilježeno od 15 do 17 mm), ona vjerojatno neće štetno utjecati na reproduktivnu sposobnost stoka i vjerojatno će imati mali učinak na stopu iskorištavanja nedorasle ribe.
                  
               
                     (9)
                  
                  
                     Na temelju podataka koji su joj dostupni u ovoj fazi iz zajedničke preporuke i procjena STECF-a (STECF 19-02 i 20-01) Komisija smatra da je odstupanje od minimalne referentne veličine za očuvanje u skladu s ciljevima održivog iskorištavanja stoka prnjavica u talijanskim teritorijalnim vodama. Iako STECF napominje da podaci za regiju Marche i regiju Puglia nisu bili potpuni, Komisija smatra da se struktura populacije prnjavica u tim regijama poboljšala u protekle dvije godine i da postoje dokazi koji upućuju na dobro novačenje. Komisija smatra da će, budući da je predložena smanjena minimalna referentna veličina za očuvanje za prnjavice i dalje veća od veličine u prvom stadiju zrelosti (zabilježeno od 15 do 17 mm), ona vjerojatno imati mali učinak na stopu iskorištavanja nedorasle ribe, što je u skladu s člankom 18. Uredbe (EU) 2019/1241. Manja minimalna referentna veličina za očuvanje pridonijela je i smanjenju utjecaja ribolovne aktivnosti na morski ekosustav omogućavanjem znatnog smanjenja područja upotrebe dredža. Na temelju toga čini se da bi predloženo smanjenje minimalne referentne veličine za očuvanje bilo u skladu sa zahtjevima utvrđenima za tehničke mjere u članku 15. i članku 18. Uredbe (EU) 2019/1241. U svjetlu navedenih zaključaka, primjereno je odobriti traženo odstupanje do 31. prosinca 2022. Nadalje, Komisija napominje da će Italija, u skladu sa svojim nacionalnim planom upravljanja, pomno pratiti stokove prnjavica u okviru godišnjih izvješća koja će slati Komisiji.
                  
               
                     (10)
                  
                  
                     Mjere predložene u zajedničkoj preporuci u skladu su s člankom 18. stavkom 3. Uredbe (EU) br. 1380/2013.
                  
               
                     (11)
                  
                  
                     Delegiranu uredbu (EU) 2020/3 trebalo bi stoga na odgovarajući način izmijeniti.
                  
               
                     (12)
                  
                  
                     Budući da mjere predviđene ovom Uredbom izravno utječu na gospodarske aktivnosti povezane s ribarstvom i planiranjem ribolovne sezone za plovila Unije, Uredba bi trebala stupiti na snagu odmah nakon objave,
                  
               DONIJELA JE OVU UREDBU:
         
            Članak 1.
            Izmjena Delegirane uredbe (EU) 2020/3
            U članku 5. Delegirane uredbe (EU) 2020/3 briše se treći stavak.
         
         
            Članak 2.
            Stupanje na snagu
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 13. kolovoza 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 354, 28.12.2013., str. 22.
         
         
            (2)  SL L 198, 25.7.2019., str. 105.
         
         
            (3)  SL L 409, 30.12.2006., str. 11.
         
         
            (4)  Delegirana uredba Komisije (EU) 2020/3 od 28. kolovoza 2019. o uspostavi plana za odbačeni ulov prnjavica (Venus spp.) u određenim talijanskim teritorijalnim vodama (SL L 2, 6.1.2020., str. 1.).
         
            (5)  Scientific, Technical and Economic Committee for Fisheries (STECF) – 63rd Plenary Report – Written Procedure (PLEN-20-01) (Znanstveni, tehnički i gospodarski odbor za ribarstvo (STECF) – Izvješće sa 63. plenarne sjednice – pisani postupak (PLEN-20-01)). Ured za publikacije Europske unije, Luksemburg, 2020., ISBN 978-92-76-18117-0, doi:10.2760/465398, JRC120479, https://stecf.jrc.ec.europa.eu/documents/43805/2660523/STECF+PLEN+20-01.pdf/262e4bef-ca24-4ce7-b0cb-b95f67e1538f
         
            (6)  Delegirana uredba Komisije (EU) 2016/2376 od 13. listopada 2016. o uspostavi plana za odbačeni ulov školjkaša Venus spp. u talijanskim teritorijalnim vodama (SL L 352, 23.12.2016., str. 48.).